“એ બધા સવાલોના જવાબ?” મેં હોસ્પિટલ તરફ જોતા કહ્યું. હું જે હોસ્પીટલમાં ત્રણ કલાક રહી હતી એને હવે જોઈ રહી હતી. હું આવી ત્યારે તો મારી આંખો બંધ હતી. હોસ્પિટલનો બહારનો દેખાવ જ ભવ્ય હતો, એ ત્રણેક માળની હતી, એમાય ઉપરના બંને માળ તો જાણે કાચમાં મઢેલા હતા. કાચથી બનાવેલા કોઈ મોટા જાયન્ટ જેમ એ અડીખમ ઉભી હતી. એના બહારના દેખાવ અને ભપકા પરથી મને લાગ્યું કે એમાં મારી ટ્રીટમેન્ટ વીસેક હજારે તો પહોચી જ ગઈ હશે. શહેર નાનું હોય કે મોટું, હોસ્પિટલોના ભાવમાં કોઈ જ ફરક નથી પડતો. આપણા દેશમાં ડોક્ટરોની અછત હોવાનું આ એક ખરાબ પરિણામ છે. મેં વિચાર્યું.